**ELŐTERJESZTÉS**

**Szombathely Megyei Jogú Város Közgyűlésének 2020. június havi rendes ülésére**

**Szombathely Megyei Jogú Város Önkormányzata**

**2019. évi zárszámadása**

Szombathely Megyei Jogú Város Önkormányzata 2019. évi eredményeiről, az éves költségvetési rendeletben meghatározott feladatok végrehajtásáról zárszámadás keretében kell számot adni a képviselő-testületnek. A beszámoló szerkezetét, illetve elkészítésének határidejét az államháztartásról szóló 2011. évi CXCV. törvény (a továbbiakban: Áht.), az államháztartás számviteléről szóló 4/2013. (I.11.) Korm. rendelet, valamint a 2019. évi zárszámadásra vonatkozóan a veszélyhelyzet során alkalmazandó egyes belügyi és közigazgatási tárgyú szabályokról szóló 85/2020. (IV.5) Korm. rendelet 17. § (3) szabályozza.

A jogalkotásról szóló 2010. évi CXXX. törvény (a továbbiakban: Jat.) 17. §-a értelmében a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről önkormányzati rendelet esetén a képviselő-testületet tájékoztatni kell. E költségvetési rendelet-tervezet esetében is elkészítettük a hatásvizsgálatot. A tervezet társadalmi, gazdasági és költségvetési hatásait a költségvetési rendelet tervezethez fűzött indokolás tartalmazza. Környezeti és egészségi következményekkel nem kell számolni. Az adminisztratív terhek nem nőnek. A rendelet-tervezet megalkotásának szükségességét, a jogalkotás elmaradásának várható következményeit pedig az Áht., a Magyarország helyi önkormányzatairól szóló 2011. évi CLXXXIX. törvény, és egyéb jogszabályi előírások szabályozzák. A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

Az előzetes hatásvizsgálat eredményének mérlegelése alapján a rendelet megalkotása a szabályozási cél eléréséhez feltétlenül szükséges.

A Jat. 18. §-a alapján a rendelet-tervezethez csatoltan elkészítettük az indokolást is.

Kérem a Tisztelt Közgyűlést, hogy az előterjesztést megtárgyalni, és a rendeletet megalkotni szíveskedjék.

**Szombathely, 2020. június „ „**

 **/: Dr. Nemény András :/**